b'\n_START_ARTICLE_\nOratori de Jes\xc3\xbas\n_START_SECTION_\nHist\xc3\xb2ria\n_START_PARAGRAPH_\nInspirat per la Congregaci\xc3\xb3 de l\'Oratori de Sant Felip Neri que havia fundat Felip Neri a Roma, va ser fundat a Par\xc3\xads l\'11 de novembre de 1611 pel cardenal Pierre de B\xc3\xa9rulle (1575\xe2\x80\x931629). Amb la congregaci\xc3\xb3, B\xc3\xa9rulle volia crear, en un moment on molts sacerdots no tenien vocaci\xc3\xb3 i nom\xc3\xa9s pensaven en els beneficis econ\xc3\xb2mics de la carrera eclesi\xc3\xa0stica, "una societat de preveres, sense obligaci\xc3\xb3 de vots, on es tendir\xc3\xa0 a la perfecci\xc3\xb3 sacerdotal amb totes les forces, per a exercir-ne totes les funcions i formar en la pietat aquells que hi aspiren"._NEWLINE_Els oratorians de Fran\xc3\xa7a van ser aprovats per Pau V el 1613. Durant els segles XVII i XVIII van tenir una gran expansi\xc3\xb3 a Fran\xc3\xa7a, on van dedicar-se a l\'ensenyament, essent rivals, en aquest camp, dels jesuites. Suprimits per les autoritats revolucion\xc3\xa0ries en 1792, van ser restaurats en 1852 per Alphonse Gratry (1805-1872) i Pierre P\xc3\xa9t\xc3\xa9tot (1801-1888). Des de llavors es dediquen principalment a la direcci\xc3\xb3 de col\xc2\xb7legis i seminaris. El nou oratori, per a diferenciar-se de l\'antic, s\'anomen\xc3\xa0 Oratori de la Immaculada Concepci\xc3\xb3 i en 1864, un decret papal el reconeixia definitivament amb el nom d\'Oratori de Jesucrist Nostre Senyor i de Maria Inmmaculada._NEWLINE_Al final de 2005 tenia 55 membres (53 d\'ells sacerdots) i 8 cases._NEWLINE_Entre els seus membres poden anomenar-se: Charles de Condren, Jacques Joseph Duguet, Nicolas Malebranche, Richard Simon, Jean-Baptiste Massillon, Joseph Fouch\xc3\xa9, Pasquier Quesnel, Alphonse Gratry i Lucien Laberthonni\xc3\xa8re.'